Η **Μαρίνα Βιατσεσλαβίβνα Κιλίπκο** (ουκρανικά: *Марина В'ячеславівна Килипко*) (10 Νοεμβρίου 1995, Χάρκοβο, Ουκρανία) είναι Ουκρανή αθλήτρια του στίβου που αγωνίζεται στο άλμα επί κοντώ. Έχει αναδειχθεί επί σειρά ετών πρωταθλήτρια Ουκρανίας στον ανοικτό και τον κλειστό στίβο, ενώ στις διακρίσεις της περιλαμβάνονται ακόμη μετάλλια σε ευρωπαϊκό επίπεδο και η πέμπτη θέση στους Ολυμπιακούς Αγώνες του 2020.

Σταδιοδρομία
------------

### Εγχώριες διοργανώσεις

Η Κιλίπκο εμφανίστηκε για πρώτη φορά σε επίσημη διοργάνωση στο εγχώριο πρωτάθλημα νεανίδων του 2010. Έκτοτε έχει αναδειχθεί επτά συνεχόμενες φορές (από το 2015 μέχρι το 2021) πρωταθλήτρια Ουκρανίας του άλματος επί κοντώ στον ανοικτό στίβο και έχει κατακτήσει άλλες τέσσερις φορές (τα έτη 2015, 2017, 2018 και 2019) τον αντίστοιχο τίτλο στο εγχώριο πρωτάθλημα κλειστού στίβου.

### Σε διεθνές επίπεδο

Το 2011 δηλώθηκε η συμμετοχή της στο Παγκόσμιο Πρωτάθλημα Κάτω των 18 Ετών που διοργανώθηκε στη Γαλλία, ωστόσο δεν βαθμολογήθηκε. Το 2013 έλαβε μέρος στο Ευρωπαϊκό Πρωτάθλημα Στίβου Κάτω των 20 Ετών που διεξήχθη στο Ριέτι της Ιταλίας μένοντας εκτός τελικού, ενώ ανάλογες ήταν οι επιδόσεις της στο Παγκόσμιο Πρωτάθλημα Κ20 του 2014 και το Ευρωπαϊκό Πρωτάθλημα Κ23 του 2015, στα οποία κατετάγη δέκατη όγδοη και δέκατη έκτη αντίστοιχα. Το 2016 συμμετείχε στο Ευρωπαϊκό Πρωτάθλημα Στίβου που διεξήχθη στο Άμστερνταμ της Ολλανδίας, καθώς και στους Ολυμπιακούς Αγώνες του Ρίο ντε Τζανέιρο, δίχως να προκριθεί στους τελικούς του αγωνίσματος, έχοντας καλύτερες επιδόσεις στα 4,35 μέτρα και 4,55 μ. αντίστοιχα. Τον Σεπτέμβριο του ίδιου έτους πραγματοποίησε ατομικό (αλλά και εθνικό) ρεκόρ, περνώντας με επιτυχία τα 4,65 μ. σε διεθνές μίτινγκ στο Τράνι της Ιταλίας.

Επιχειρώντας άλμα.
Στις 4 Μαρτίου του 2017 η Κιλίπκο διακρίθηκε στο Ευρωπαϊκό πρωτάθλημα κλειστού στίβου στο Βελιγράδι, κερδίζοντας (από κοινού με τη Σουηδή Αντζέλικα Μπένγκτσον) το χάλκινο μετάλλιο με άλμα στα 4,55 μέτρα. Επιπλέον κέρδισε το ασημένιο μετάλλιο στο Ευρωπαϊκό Πρωτάθλημα Στίβου Κάτω των 23 ετών με καλύτερη επίδοση στα 4,45 μ. Το ίδιο έτος συμμετείχε ακόμη στο Παγκόσμιο πρωτάθλημα ανοιχτού στίβου που πραγματοποιήθηκε στο Λονδίνο (κατέλαβε στην εικοστή τέταρτη θέση) και στην Πανεπιστημιάδα της Ταϊβάν όπου κατέλαβε την τέταρτη θέση της τελικής κατάταξης.

Τον Φεβρουάριο του 2018 τραυματίστηκε ελαφρά κατά τη διάρκεια του μίτινγκ All Star Perche στο Κλερμόν-Φεράν της Γαλλίας, όταν μετά από αποτυχημένο άλμα προσγειώθηκε μερικώς εκτός στρώματος. Νωρίτερα είχε πετύχει νέο εθνικό ρεκόρ ξεπερνώντας τα 4,62 μέτρα. Τον Αύγουστο της ίδιας χρονιάς προκρίθηκε στον τελικό του άλματος επί κοντώ στο Ευρωπαϊκό Πρωτάθλημα του Βερολίνου καταλαμβάνοντας την όγδοη θέση. Το 2019 έλαβε μέρος στο Παγκόσμιο Πρωτάθλημα του Κατάρ, μένοντας εκτός τελικού, καθώς απέτυχε να ξεπεράσει το όριο πρόκρισης, ενώ την ίδια χρονιά κατετάγη δεύτερη στο Ευρωπαϊκό Πρωτάθλημα Εθνικών Ομάδων στο Μπίντγκοζ, με άλμα στο 4,56 μ. πίσω από την Ελληνίδα Κατερίνα Στεφανίδη.

Τον Σεπτέμβριο του 2020 η Κιλίπκο κατέκτησε το ασημένιο μετάλλιο στους Βαλκανικοί Αγώνες Στίβου στην Κλουζ-Ναπόκα με άλμα στα 4,30 μέτρα. Τον Φεβρουάριο του 2021 κατετάγη δεύτερη με άλμα στα 4,50 μ. στους Βαλκανικούς Αγώνες Κλειστού Στίβου και τον Μάρτιο της ίδιας χρονιάς έλαβε μέρος στο Ευρωπαϊκό Πρωτάθλημα Κλειστού Στίβου που πραγματοποιήθηκε στο Τόρουν της Πολωνίας, παίρνοντας την ένατη θέση με επίδοση 4,35 μ. Τον Ιούνιο πέτυχε νέο εθνικό ρεκόρ με άλμα στα 4,70 μ. και τον Αύγουστο του ίδιου έτους συμμετείχε στους Ολυμπιακούς Αγώνες του Τόκιο, όπου κατέλαβε την πέμπτη θέση με άλμα στα 4,50 μ.

Ατομικά ρεκόρ
-------------

| Επίδοση | Τόπος | Ημερομηνία |
| --- | --- | --- |
| 4,70 μ. | Λουτσκ, Ουκρανία | 18 Ιουνίου 2021 |
| 4,62 μ. (**κλ.**) | Κλερμόν-Φεράν, Γαλλία | 25 Φεβρουαρίου 2018 |
|

Παραπομπές
----------

1. ↑  *World Athletics Database*. 265409.
2. ↑  (Αγγλικά) *All-Athletics.com*. 480534. Ανακτήθηκε στις 6  Απριλίου 2022.
3. 1 2 3  «Maryna Kylypko». *diamondleague.com* (στα Αγγλικά). Diamond League. Ανακτήθηκε στις 24 Μαρτίου 2021.
4. 1 2 3 4 5 6 7 8 9  «Maryna Kylypko». *worldathletics.org* (στα Αγγλικά). World Athletics. Ανακτήθηκε στις 24 Μαρτίου 2021.
5. ↑  Γιαννουδάκη, Αργυρώ (4 Μαρτίου 2017). «Άλλο «τσαρίνα» και άλλο Μεγάλη Αικατερίνη! (vid)». *gazzetta.gr*. Gazzetta. Ανακτήθηκε στις 24 Μαρτίου 2021.
6. ↑  «VIDEO. La chute impressionnante d'une athlète au All Star Perche de Clermont-Ferrand». *france3-regions.francetvinfo.fr*. France Info. 26 Φεβρουαρίου 2018. Ανακτήθηκε στις 24 Μαρτίου 2021.
7. ↑  Συρίδης, Γιώργος (9 Αυγούστου 2018). «Το χρυσό η Στεφανίδη, το αργυρό η Κυριακοπούλου (vid)». *fosonline.gr*. ΦΩΣ των Σπορ. Ανακτήθηκε στις 12 Απριλίου 2021.
8. ↑  «Марина КИЛИПКО: «Не могу понять, почему не прошла квалификацию»». *sport.ua* (στα Ουκρανικά). СПОРТ.UA. 27 Σεπτεμβρίου 2019. Ανακτήθηκε στις 24 Μαρτίου 2021.
9. ↑  «Κατερίνα Στεφανίδη: «Χρυσή» στο Ευρωπαϊκό Πρωτάθλημα Εθνικών Ομάδων». *ethnos.gr*. ΕΘΝΟΣ. 10 Αυγούστου 2019. Ανακτήθηκε στις 24 Μαρτίου 2021.
10. ↑  «73rd BALKAN SENIOR CHAMPIONSHIPS» (PDF). *balkan-athletics.eu* (στα Αγγλικά). Balkan Athletics. σελ. 12. Αρχειοθετήθηκε από το πρωτότυπο (PDF) στις 4 Αυγούστου 2021. Ανακτήθηκε στις 24 Μαρτίου 2021.
11. ↑  «26th BALKAN INDOOR SENIOR CHAMPIONSHIPS» (PDF). *balkan-athletics.eu* (στα Αγγλικά). Balkan Athletics. Ανακτήθηκε στις 12 Απριλίου 2021.
12. ↑  Χολίδης, Κώστας (6 Μαρτίου 2021). «Πέμπτη η Πόλακ στο επί κοντώ του ευρωπαϊκού πρωταθλήματος». *sport24.gr*. Sport24. Ανακτήθηκε στις 24 Μαρτίου 2021.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Μαρίνα Κιλίπκο** |

* «Maryna Kylypko». *worldathletics.org* (στα Αγγλικά). World Athletics.



|  |  |
| --- | --- |
| 

|  |
| --- |
| * Πύλη:Βιογραφίες
* Πύλη:Αθλητισμός
 |

 |